
MINISERIE: VESTINDIAS LEVEMENN


Stekende sol, krystallklart vann, lange, hvite strender med palmer – og sjarmerende (gentle)menn som gjør alt for å fange din oppmerksomhet. Bli med på et historisk eventyr du sent vil glemme! Dette er den andre delen.

Kjære leser!

Jeg håper du liker denne miniserien fra Karibia, med mine to sexy helter: Ren Dryden og Kitt Sherard. Kitts historie utspiller seg i en britisk koloni på attenhundretallet. Tilværelsen i Karibia er ikke på langt nær så regulert som livet i England, og byr på nok av muligheter til eventyr og til å manøvrere utenom reglene. Kitt er flink til begge deler. Du har kanskje møtt ham allerede i boken om Ren Dryden, En vanntett plan.



Jeg liker alltid å lære noe når jeg leser en bok, slik at jeg kan fortelle deg litt om den historiske rammen omkring Kitts historie, og det handler om økonomi. Frem til 1836 var det forbudt å bruke engelske pund i forbindelse med import til Karibia. Innkjøp og gjeld ble stort sett betalt i byttemidler og varer, vanligvis sukker og rom. Eller med spansk eller hollandsk valuta. I juni 1836 ble det utstedt tillatelse til å opprette en britisk bank på Barbados.



Jeg har satt inn en oppdiktet Rutherford som utsendt til å organisere banken og nedsette et styre. Det stemmer at banken ville ha vært en aksjebank, altså en investeringsbank. Historien viser at denne banken på Barbados raskt la grunnlaget for at det ble etablert et nettverk av britiske banker på de østlige karibiske øyer.

Bronwyn Scott




Til Flo, min fantastiske redaktør, som virkelig fikk skikk på denne boken, og tok seg tid til å gjøre den til en meningsfull historie med en solid påminnelse til oss alle: Du kan ikke løpe fra fortiden din, så du kan like godt godta den. Takket være Flo gjør Kitt Sherard det med stil.



Og takk til min agent, Scott Eagan, i Greyhaus Literary Agency. Han måtte finne seg i alle mine omskrivninger. Det var nok av endringer, og han var snill og tålmodig nok til å diskutere dem med meg. Jeg satte stor pris på det.


Første kapittel

Karibia, juni 1836

Pass på rommen!» Kitt Sherard stormet bortover stranden for å kaste seg mellom angriperne og de dyrebare tønnene som nettopp var losset. «Det er en felle!» skrek han til mennene sine der han sto med en pistol i den ene hånden og en kniv i den andre. «Pass på rommen!» gjentok han om og om igjen. Mennene var bak ham. Førstestyrmann Will Passemore på hans høyre side; de bare føttene grov seg ned i sanden da han gjorde seg klar til kamp.

Sinnet sydet i Kitt og pumpet adrenalinet gjennom kroppen. Dette skulle være en vanlig handel ved høylys dag. Rom i bytte for jordbruksforsyninger. Solen som stekte ned på dem, var bevis nok på det. Men noe var gått galt. Han hadde ikke tid til å finne ut av hva det var.

Hyl og skrik steg opp i den øde bukten da den første angriperen viste seg. Kitt siktet på skulderen hans og fyrte av. Han håpet at synet av blod ville få de andre til å trekke seg tilbake. For ham var det viktig å beskytte rommen, spesielt når partiet tilhørte en venn. Men han likte ikke å ta liv.

Mannen tok seg til armen og rygget, men han ble overrent av de andre bandittene. «Gjør dere klare, dette er krig», kom det fra Kitt. «Disse kjøterne gir seg ikke så lett.»

«Vi klarer å ta dem, kaptein.» Ved siden av ham bet Passemore tennene sammen i dyster målbevissthet. Horden var over dem. Kitts menn brølte da de møtte dem. Kitt slengte fra seg pistolen, nå var det kniven han trengte. Han stakk og hugg overalt hvor han kunne komme til. Skuldre, lår, en og annen mage. Svetten silte nedover ansiktet, men han unnlot å tørke den vekk. Til slutt begynt bandittene å trekke seg tilbake. Synet av de falne kameratene var nok til å vise dem at det de fikk betalt, ikke var verdt det.

«Kom igjen, karer», skrek Kitt over støyen, han førte an for å drive overfallsmennene vekk fra bukten. De flyktet ganske raskt og trakk med seg sine sårede kamerater. Will var foran ham, han fyrte av pistolen mot den flyktende flokken. En mann gikk overende, og Will kastet seg over ham med kniven klar. «Nei!» sa Kitt ved siden av ham. «Vi må ta ham levende. Få ham tilbake til skipet og sørg for at han blir forbundet. Jeg vil vite hvem som står bak.»

«Ja vel», svarte Will med en gang. Kitt måtte smile. Den unge mannen minnet ham om ham selv for seks år siden, da han la ut på dette eventyret. Will slengte mannen over skulderen med et grynt og bega seg tilbake til robåtene med den sårede. Bandittene forsvant opp i åsene. Kitt satte i gang med å organisere mennene sine. «Vi må få tønnene tilbake i båten, vi kan ikke risikere at de prøver seg på et nytt angrep.» Men han tvilte på det. De hadde fått seg en skikkelig omgang, men han visste av erfaring at man ikke gamblet i denne bransjen.

Selv om han ikke hadde ventet seg problemer i ettermiddag, var han kommet bevæpnet, for sikkerhets skyld. Han hjalp til med å trille en tønne tilbake mens tankene kvernet. De siste fire månedene hadde det vært rapporter om banditter som opererte i distriktet. De stjal rom og sukker fra de små handelsskipene som seilte mellom øyene.

For det meste hadde han blåst av disse rapportene. Små handelsskip, mange av dem bare båter som ofte var i dårlig stand, utilstrekkelig bevæpnet og med for lite mannskap. De hadde ikke stort å stille opp med hvis de ble angrepet. De var lettvinte mål, i motsetning til hans eget skip, Queen of the Main. Han regnet med at disse bandittene ville foretrekke de små skipene. Men ikke i dag, tydeligvis.

Han strøk en hånd gjennom håret og studerte stranden. Alle tønnene var lastet om bord i båtene, og de var klare. Han hoppet inn i baugen på den nærmeste båten og ga ordre til å skyve fra. Det var svært uheldig at overfallet var skjedd i dag, når han fraktet sin venn Ren Drydens rom. Ren ville bli skuffet.

Kitt hadde klart å sørge for at romlasten var hel og velberget. Det var ikke dårlig, her hvor rom og sukker fremdeles var vanlige betalingsmidler. Men Ren hadde regnet med denne lasten for å kjøpe verktøy og forsyninger som han sårt trengte til gården. Nå ble han snytt for salget og for de varene som han og hans kone trengte til den kommende innhøstingen. Kitt gledet seg ikke til å fortelle Ren at han hadde mislyktes.

Han så den første båten legge til siden av skipet, og Will halte fangen opp på dekk i et tau. Kitt kunne bare håpe på at mannen ville gi dem noen svar. Men da han kom om bord, hadde Will dårlige nyheter til ham. «Jeg tror ikke at vi kan redde mannen, kaptein. Han fikk kulen i ryggen, den sitter i ryggraden. Det er best du kommer med en gang. Det er mer enn O’Reilly klarer.» Det var ikke så rart, tatt i betraktning at det meste O’Reilly klarte, var å sy igjen sår etter knivstikk.

Mannen lå utstrakt på dekket, ute av stand til å røre seg. Han var blek, og ansiktet var fortrukket av smerte og angst. Kitt knelte ved siden av ham og så at han visste at døden var nær. «Det er ikke lenge igjen», sa han lavt og ga tegn til at mannskapet skulle gi plass rundt dem. Kitt la hånden på pannen på mannen. «Er det noe du vil fortelle meg? Eller noen du vil jeg skal sende bud til?»

Mannen, som knapt var mer enn en gutt, ristet på hodet. Under skitt og svette virket han yngre enn Passemore. Eller kanskje alle lignet gutter når de døde. All kjekkhet og alt mot forsvant når slutten nærmet seg. Kitts bror hadde sett slik ut også den siste timen de hadde hatt sammen. Det askegrå ansiktet bar preg av hva som skulle komme.

«Så», sa Kitt trøstende. «Kan jeg få vite hvem som sendte dere? Hvem som betalte dere?»

Mannen strevde med å snakke. Smertene pinte ham. Blikket var inntrengende, og ordene kom med lange mellomrom. «De venter på deg hvis vi mislyktes. Dra ikke tilbake.» Det surklet i brystet på ham, og han hadde vanskelig for å puste. «Er jeg tilgitt?»

Kitt kysset ham på pannen og ga ham den eneste forlatelse han kunne. «Din gjeld er betalt. Hvil i fred.» Med et siste sukk var det slutt. Kitt reiste seg, og mannskapet samlet seg rundt ham. Kitt la hånden på skulderen til O’Reilly. «Du vet hva du har å gjøre, så bare fortsett herfra. Hvis han hadde noe på seg, må du gi meg det.» I tilfelle det var et budskap av noe slag, eller et hint om hvem «de» var. Kanskje til og med mannens navn.

*

Mørket falt på da de seilte inn i havnen i Carlisle Bay og rodde i land. Bridgetown var stille nå om kvelden. Butikkene var stengt, folk var hjemme med familiene sine. Ute på Sugarland var Ren og Emma antagelig i ferd med å sette seg til middagsbordet. Kitt smilte ved tanken på hvordan hans venn Ren nylig hadde funnet lykken her. Ektemann, jordeier, en mann som skapte sin egen skjebne. Ren hadde fått det han ville ha i livet. Det var det samme Kitt en gang hadde trodd at han ønsket og ville få. En fremtid han var oppdratt til å forvente seg, uten å sette spørsmålstegn ved noe. Inntil det ble tatt fra ham og ikke lenger var en mulighet. Seks år senere famlet han stadig etter ting i det blå.

Han ville ikke tenke på det, siden han ikke kunne endre på noe. Det var den døende unge mannen som gjorde ham sentimental. Men det var best å overse slike tanker i lys av advarselen han hadde fått. Han kunne ikke tillate seg å la seg avspore, uansett hva han følte.

Normalt var dette en tid på dagen som Kitt likte godt. Skumringen var en pause mellom dagens travelhet og kveldens aktiviteter. Det var viktig at han holdt det gående og konsentrerte seg om nåtiden. For mye ensomhet og stillhet fikk tankene til å kretse om mindre behagelige minner som burde høre fortiden til. Men i dag var skumringstimen langt fra fredelig. Det lurte trusler i skyggene.

Kanskje han var paranoid. Trodde han på det den unge mannen hadde sagt? Eller var det nok en løgn? I så fall var den meningsfull, og han kunne ikke tillate seg å ignorere den. Han stakk hånden i støvelen og trakk opp kniven. Det ville bli liten tid til å trekke den senere, hvis han ble angrepet. Han hadde losji i et vertshus ved Bay Street, rett ved guvernørens hus, som han benyttet seg av når det var for sent til å dra hjem, eller hvis han ble holdt igjen i byen, som i kveld. Han skulle til middag hos Crenshaws. Det var ikke langt dit, men i kveld virket det som flere mil.

Og for enden av Bay Street ble det liv i skyggene. Tre mann kastet seg over ham. En av dem prøvde å legge ham i bakken, men Kitt var forberedt. Han smelte den første av dem opp mot veggen, og så snudde han seg mot de to andre med kniven klar. Det var store, kraftige karer. Han vurderte situasjonen raskt, de ville at han skulle gjøre det første utfallet. Slik kunne de presse ham opp mot veggen slik at han ikke hadde plass til å bevege seg. De regnet med at han ville slåss, og Kitt flirte. Han ville overrumple dem. Med kniven i hånden dukket han seg og løp mot dem. Den ene mistet balansen. Kitt løp videre. Men de var raske og villige til å forfølge ham. De tok inn på ham da han fikk øye på et hus med tente lys. I en fart rev han opp den lille porten og sprintet gjennom hagen. Der så han et espalier og en balkong, det passet ham bra.

Han satte foten på espalieret, som bøyde seg under vekten av ham. Men han kom seg opp til balkongen og over rekkverket, før han sparket espalieret løs så det falt ned, i tilfelle de skulle være dumme nok til å prøve seg på det samme. Han pustet lettet der han lå på balkonggulvet og så opp på himmelen. Det hadde vært litt av en dag. Han var kanskje blitt for gammel til slikt.

Da han var sikker på at forfølgerne hadde gitt opp, reiste han seg og tenkte på hva han skulle gjøre nå. Balkongdøren ble åpnet. «Hvem er det?» En kvinne i hvit satengmorgenkåpe kom ut, hun måpte ved synet av ham. Han måtte handle raskt for å hindre henne i å skrike opp. Han grep henne og trakk henne mot seg for å dekke munnen hennes med sin egen. Det kvalte skriket. Noe annet hadde han ikke i tankene, men de myke brystene kjentes så deilige mot ham. Hun var naken under morgenkåpen, det var tydelig der kroppen presset mot hans.

Det var kanskje en reaksjon etter dagens begivenheter, men han ville bare fortsette å holde henne. Hun hadde visst ikke noe imot det, i hvert fall prøvde hun ikke å trekke seg unna. Mer trengte han ikke som invitasjon. Han begynte å bevege munnen mot hennes, tungen listet seg inn og gled over tennene hennes. Hun smakte av peppermynte, og hun luktet av sitron og lavendel, som om hun nettopp hadde badet. Hun var varm og kvinnelig mot ham, og tungen hennes møtte hans uten å nøle.

Han nappet i overleppen hennes med tennene, og hun gispet lett da hånden hans la seg over brystet. Beltet på morgenkåpen løsnet, og han stakk hånden innenfor og kjente den glatte, varme huden. Han var kraftig opphisset og visste at hun måtte kjenne det mot magen. Men noen banket på døren til rommet hennes, og en bekymret mannsstemme kunne høres. «Er alt i orden?» Kitt fikk nesten panikk. Var det en far, eller en bror?

Eller verst av alt, en ektemann? Hun skvatt til, og de grå øynene ble store da hun formet ordene «min far» med leppene. Likevel klarte hun å bevare roen. Hun studerte ham og så ut som om hun vurderte mulighetene. Ville hun avsløre ham? Han smilte som tegn på at hun burde holde tett, og hun smilte tilbake. Så ropte hun inn mot rommet. «Alt i orden. Jeg hørte en lyd, men det er bare espalieret. Jeg holder på å kle meg, og jeg kommer ned om et øyeblikk.»

Deretter snudde hun seg mot Kitt. «Hvem er du, og hva gjør du her i mitt soverom?»

Han gliste og lot blikket gli over henne. Hun var slående vakker. Langt, kastanjefarget hår hang ned over ryggen som en tung masse. De høye kinnbena og de kjølige, grå øynene ga inntrykk av kløkt. Dette var ingen liten uskyld. Kanskje tingene holdt på å bedre seg. Han lente seg bakover mot rekkverket og la armene i kors. «Mitt navn er Kitt, og hva jeg gjør på soverommet ditt, er det du som bestemmer.»

